’n Graad 10-leerder van Hoërskool Montana, Karla Aust, het stof in die oë van deelnemers regoor die land geskop in die SA Skole Ambassadeurskompetisie.
Die doelwit van dié kompetisie is om jong Suid-Afrikaanse skoolmeisies met die nodige kennis en vaardighede te bemagtig om ’n suksesvolle ambassadeur vir die SA Skolekompetisie en hul onderskeie opvoedkundige instellings te word.
Aust het ingeskryf vir Miss SA Schools 2018 omdat sy trots is op haar skool en daarvan hou om ’n verskil te maak, hetsy groot of klein.
Omdat sy ’n gelukkige Montie is, kon sy eerlik en passievol getuig oor haar skool se waardevolle waardes, hul toegewyde onderwysers, nederige skoolhoof, wat die skool bereik en waarvoor dit staan.
Die kompetisie het oor twee maande gestrek, waar hul weekliks sekere takies moes afhandel en vir die organiseerders stuur.